# פרשנות רמב"ן (יחידה רביעית) -ארץ ישראל

אחד הנושאים הבולטים בהגותו של רמב"ן הוא מעלתה של ארץ ישראל. רמב"ן, יותר מכל פרשן אחר בימי הביניים שילב דיונים בסגולתה המיוחדות של הארץ. דבריו מקבלים יתר תוקף בשל העובדה שהוא עצמו עלה ארצה בסוף ימיו.

**שאלות מכוונות למידה:**

מדוע ארץ ישראל היא מקום כל כך חשוב והלא את כל העולם ברא ה'?

האם הישיבה בארץ ישראל הופכת את יושביה לבעלי זכויות או לבעלי חובות?

[**ארץ ישראל כנחלת ה' 2**](#_Toc72701706)

[**ארץ ישראל לא סובלת עוברי עבירה 6**](#_Toc72701707)

[**העלייה לארץ ישראל 8**](#_Toc72701708)

## ארץ ישראל כנחלת ה'

ארץ ישראל כמקום של השגחה ישירה

**ויקרא פרק יח**

**ב דַּבֵּר אֶל בְּנֵי יִשְׂרָאֵל וְאָמַרְתָּ אֲלֵהֶם אֲנִי ה' אֱלֹהֵיכֶם: ג כְּמַעֲשֵׂה אֶרֶץ מִצְרַיִם אֲשֶׁר יְשַׁבְתֶּם בָּהּ לֹא תַעֲשׂוּ וּכְמַעֲשֵׂה אֶרֶץ כְּנַעַן אֲשֶׁר אֲנִי מֵבִיא אֶתְכֶם שָׁמָּה לֹא תַעֲשׂוּ וּבְחֻקֹּתֵיהֶם לֹא תֵלֵכוּ: ד אֶת מִשְׁפָּטַי תַּעֲשׂוּ וְאֶת חֻקֹּתַי תִּשְׁמְרוּ לָלֶכֶת בָּהֶם אֲנִי ה' אֱלֹהֵיכֶם: ה וּשְׁמַרְתֶּם אֶת חֻקֹּתַי וְאֶת מִשְׁפָּטַי אֲשֶׁר יַעֲשֶׂה אֹתָם הָאָדָם וָחַי בָּהֶם אֲנִי ה': ו אִישׁ אִישׁ אֶל כָּל שְׁאֵר בְּשָׂרוֹ לֹא תִקְרְבוּ לְגַלּוֹת עֶרְוָה אֲנִי ה': ... יח וְאִשָּׁה אֶל אֲחֹתָהּ לֹא תִקָּח לִצְרֹר לְגַלּוֹת עֶרְוָתָהּ עָלֶיהָ בְּחַיֶּיהָ... כד אַל תִּטַּמְּאוּ בְּכָל אֵלֶּה כִּי בְכָל אֵלֶּה נִטְמְאוּ הַגּוֹיִם אֲשֶׁר אֲנִי מְשַׁלֵּחַ מִפְּנֵיכֶם: כה וַתִּטְמָא הָאָרֶץ וָאֶפְקֹד עֲוֹנָהּ עָלֶיהָ וַתָּקִא הָאָרֶץ אֶת יֹשְׁבֶיהָ: כו וּשְׁמַרְתֶּם אַתֶּם אֶת חֻקֹּתַי וְאֶת מִשְׁפָּטַי וְלֹא תַעֲשׂוּ מִכֹּל הַתּוֹעֵבֹת הָאֵלֶּה הָאֶזְרָח וְהַגֵּר הַגָּר בְּתוֹכְכֶם: כז כִּי אֶת כָּל הַתּוֹעֵבֹת הָאֵל עָשׂוּ אַנְשֵׁי הָאָרֶץ אֲשֶׁר לִפְנֵיכֶם וַתִּטְמָא הָאָרֶץ:**

**הערה למורה**: לפניכם פירוש רמב"ן לויקרא יח,כה. אנו ממליצים להעמקה ללמד את כל הפירוש כולו.

בשל אורכו, חלק מן הפירוש מובא כהעמקה, וצבוע באפור.

רק החלקים שאינם צבועים הם חובה לתלמידים.

**להעמקה**

**רמב"ן, ויקרא יח, כה:**

החמיר הכתוב בעריות, בעבור הארץ שתטמא בהן ותקיא הנפשות העושות. והנה העריות חובת הגוף ואינן תלויות בארץ,

אבל סוד הדבר בכתוב שאמר (דברים לב, ח-ט) 'בהנחל עליון גוים בהפרידו בני אדם יצב גבולות עמים' וגו' 'כי חלק ה' עמו' וגו'. והעניין כי השם הנכבד ברא הכל, ושם כח התחתונים בעליונים, ונתן על כל עם ועם בארצותם לגוייהם כוכב ומזל ידוע כאשר נודע באצטגנינות. וזהו שנאמר (דברים ד, יט) 'אשר חלק ה' אלהיך אותם לכל העמים', כי חלק לכולם מזלות בשמים, וגבוהים עליהם מלאכי עליון נתנם להיותם שרים עליהם, כענין שכתוב (דניאל י, יג) 'ושר מלכות פרס עומד לנגדי', וכתיב (שם פסוק כ) 'והנה שר יון בא', ונקראים מלכים כדכתיב (שם פסוק יג) 'ואני נותרתי שם אצל מלכי פרס'.

והנה השם הנכבד הוא אלהי האלהים ואדוני האדונים לכל העולם, אבל ארץ ישראל אמצעות הישוב היא נחלת ה' מיוחדת לשמו, לא נתן עליה מן המלאכים קצין שוטר ומושל בהנחילו אותה לעמו המיחד שמו זרע אוהביו, וזהו שאמר (שמות יט, ה) 'והייתם לי סגולה מכל העמים כי לי כל הארץ', וכתיב (ירמיה יא, ד) 'והייתם לי לעם ואנכי אהיה לכם לאלהים', לא שתהיו אתם אל אלהים אחרים כלל.

**המשך העמקה**

והנה קידש העם היושב בארצו בקדושת העריות וברובי המצות להיותם לשמו, ולכך אמר (להלן כ, כב) 'ושמרתם את כל חוקותי ואת כל משפטי ועשיתם אותם ולא תקיא אתכם הארץ', וכתיב (שם פסוק כד) ואמר לכם אתם תירשו את אדמתם ואני אתננה לכם לרשת אותה אני ה' אלהיכם אשר הבדלתי אתכם מן העמים, יאמר כי הבדיל אותנו מכל העמים אשר נתן עליהם שרים ואלהים אחרים, בתתו לנו את הארץ שיהיה הוא יתברך לנו לאלהים ונהיה מיוחדים לשמו. והנה הארץ שהיא נחלת השם הנכבד תקיא כל מטמא אותה ולא תסבול עובדי ע"ז ומגלים עריות.

והפרשה הזאת הזכירה המולך לכלול עבודה זרה עם זכרון העריות. ועל כולם אמר 'אל תטמאו בכל אלה כי בכל אלה נטמאו הגוים ותקיא הארץ את יושביה', וכן אמר בפרשה השניה (להלן כ, כו) 'ואבדיל אתכם מן העמים להיות לי', שהוא חומר איסור עבודה זרה, ולכך אמר כי מפני שהם מיוחדים לשמו בעבור כן נתן להם הארץ, שנאמר (שם פסוק כד) ואומר לכם אתם תירשו את אדמתם ואני אתננה לכם לרשת אותה אני ה' אלהיכם אשר הבדלתי אתכם מן העמים:

והנה בחוצה לארץ, אע"פ שהכל לשם הנכבד, אין טהרה בה שלימה, בעבור המשרתים המושלים עליה והעמים תועים אחרי שריהם לעבוד גם אותם. ולכך יאמר הכתוב (ישעיה נד, ה) אלהי כל הארץ יקרא, כי הוא אלהי האלהים המושל על הכל והוא יפקוד בסוף על צבא המרום במרום להסיר ממשלת העליונים ולהרוס מערכת המשרתים, ואחרי כן יפקוד על מלכי האדמה באדמה. וזהו ענין הכתוב שאמר (דניאל ד, יד) 'בגזרת עירין פתגמא ומאמר קדישין שאלתא'. יאמר כי הדבר ההוא הנגזר על נבוכדנצר היא גזרת עירין (פתגמא ומאמר קדישין שאלתא) שגזרו על הכוחות הנאצלין מהן לעשות כך, ויקראו "עירין" כי מאצילותן יתעוררו הכחות בכל הפעולות, כמו שאמר (שם שם י, יא) 'ואלו עיר וקדיש מן שמיא נחית קרא בחיל' וכן אמר גודו אילנא וגו'. ומאמר קדישין שאלתא, כלומר ששאלו מה הרצון העליון עליו ואחרי כן גזרו להעשות כן, וזהו שאמר לו דניאל (שם פסוק כא) 'וגזרת עילאה היא', כי הכל מאתו יתברך:

והנה השם הנכבד יתברך אלהי האלהים בכל העולם ואלהי ארץ ישראל שהיא נחלת ה', וזהו טעם 'וזנה אחרי אלהי נכר הארץ' (דברים לא, טז), כי האלוהות נכרים בארץ השם ובנחלתו, וזהו שנאמר (מלכים ב יז, כו) 'לא ידעו את משפט אלהי הארץ וישלח בם את האריות והנם ממיתים אותם כאשר אינם יודעים את משפט אלהי הארץ'. והנה הכותיים לא היו נענשים בארצם בעבדם את אלהיהם לשלח בהם את האריות, ובבואם בארץ השם ועשו שם כמעשיהם הראשונים שלח בהם האריות הממיתים אותם. וכן שנו בספרא (קדושים יא, יד), 'ולא תקיא הארץ אתכם' וגו', ארץ ישראל אינה כשאר ארצות, אינה מקיימת עוברי עבירה. ובספרי (האזינו שטו) 'ואין עמו אל נכר' (דברים לב, יב), שלא תהא רשות לאחד משרי האמות [כינוי למלאכי האומות] לבא לשלוט בכם, כענין שנאמר 'ואני יוצא והנה שר יון' וגו'. והוא מאמרם (כתובות קי ב) 'כל הדר בחוצה לארץ דומה כמי שאין לו אלוה שנאמר (להלן כה, לח) 'לתת לכם את ארץ כנען להיות לכם לאלהים', ואומר (שמואל א כו, יט) 'כי גרשוני היום מהסתפח בנחלת ה' לאמר לך עבוד אלהים אחרים':

ואמרו בתוספתא דע"ז (פ"ה ה"ה), הרי הוא אומר (בראשית כח, כא) 'ושבתי בשלום אל בית אבי והיה ה' לי לאלהים', ואומר 'לתת לכם את ארץ כנען', כל זמן שאתם בארץ כנען הייתי לכם לאלהים, אין אתם בארץ כנען כביכול אין אני לכם לאלהים. וכן הוא אומר (יהושע ד, יג) 'כארבעים אלף חלוצי צבא עברו לפני ה' '. ואומר (דהי"א כב, יח) 'ונכבשה הארץ לפני השם ולפני עמו', וכי תעלה על דעתך שישראל מכבשין את הארץ לפני המקום, אלא כל זמן שהן עליה כאילו היא מכובשת, הא אינם עליה אינה מכובשת.

* סגולתה של הארץ נובעת מכך שהיא נחלתו של ה' ולכן ה' משגיח עליה באופן ישיר בניגוד להשגחתו העקיפה על שאר הארצות.
* כל תושבי הארץ (נחלת ה'), מתחייבים להתנהגות יותר מוסרית לפי חוקי ה' אלקי הארץ, גם אלו שאינם מעם ישראל,
* ההשגחה הישירה של ה' על ארצו גורמת לכך שמי שלא שמר את חוקיו יוצא מן הארץ.

**הצעה דידקטית:**

גם כאן כדאי לחלק לפסקאות כמו שלמדנו ביחידות הקודמות, ולתת כותרת לכל פסקה,

ואחר כך להעמיק ולכתוב שאלה כללית עליה עונה רמב"ן בכל אחד מהחלקים. כדי לקבל תמונה על התבנית של הרמב"ן.

עיקר קיום המצוות הוא בארץ ישראל ולא בחוץ לארץ:

רמב"ן (המשך)

ומן הענין הזה אמרו בספרי (עקב מג): " 'ואבדתם מהרה' (דברים יא, יז) - אף על פי שאני מגלה אתכם מן הארץ לחוצה לארץ היו מצויינין במצוות שכשתחזרו לא יהו עליכם חדשים.

משל לאדון שכעס על אשתו ושלחה לבית אביה, אמר לה: הוי מתקשטת תכשיטים, שכשתחזרי לא יהיו עליך חדשים, וכן אמר ירמיה (לא, כ) 'הציבי לך ציונים', אלו המצוות שישראל מצוינין בהם".

והנה הכתוב שאמר (דברים יז, יח) 'ואבדתם מהרה ושמתם את דברי אלה' וגו', אינו מחייב בגלות אלא בחובת הגוף כתפילין ומזוזות, ופירשו בהן כדי שלא יהו חדשים עלינו כשנחזור לארץ, כי עיקר כל המצות ליושבים בארץ ה'.

* מהי מטרת קיום המצוות בגולה?

**להעמקה: עיון במשל המובא ברמב"ן**

המדרש שמזכיר רמב"ן מצוי בספרי, שהוא מדרש הלכה לספר דברים. המדרש כאן דורש את הקשר בין פסוק יז לפסוקים יח-כא בפרק יא בספר דברים:

**דברים פרק יא**

(טז) הִשָּׁמְרוּ לָכֶם פֶּן יִפְתֶּה לְבַבְכֶם וְסַרְתֶּם וַעֲבַדְתֶּם אֱלֹהִים אֲחֵרִים וְהִשְׁתַּחֲוִיתֶם לָהֶם.

**(יז) וְחָרָה אַף ה' בָּכֶם וְעָצַר אֶת הַשָּׁמַיִם וְלֹא יִהְיֶה מָטָר וְהָאֲדָמָה לֹא תִתֵּן אֶת יְבוּלָהּ וַאֲבַדְתֶּם מְהֵרָה מֵעַל הָאָרֶץ הַטֹּבָה אֲשֶׁר ה' נֹתֵן לָכֶם.**

(יח) וְשַׂמְתֶּם אֶת דְּבָרַי אֵלֶּה עַל לְבַבְכֶם וְעַל נַפְשְׁכֶם וּקְשַׁרְתֶּם אֹתָם לְאוֹת עַל יֶדְכֶם וְהָיוּ לְטוֹטָפֹת בֵּין עֵינֵיכֶם.

(יט) וְלִמַּדְתֶּם אֹתָם אֶת בְּנֵיכֶם לְדַבֵּר בָּם בְּשִׁבְתְּךָ בְּבֵיתֶךָ וּבְלֶכְתְּךָ בַדֶּרֶךְ וּבְשָׁכְבְּךָ וּבְקוּמֶךָ.

(כ) וּכְתַבְתָּם עַל מְזוּזוֹת בֵּיתֶךָ וּבִשְׁעָרֶיךָ.

(כא) לְמַעַן יִרְבּוּ יְמֵיכֶם וִימֵי בְנֵיכֶם עַל הָאֲדָמָה אֲשֶׁר נִשְׁבַּע ה' לַאֲבֹתֵיכֶם לָתֵת לָהֶם כִּימֵי הַשָּׁמַיִם עַל הָאָרֶץ.

* על אילו מצוות מדובר בפסוקים יח-כא? מה מאפיין אותן?
* מהו הקשר בין פסוק יז לבין פסוק יח על פשט המקראות?
* איזה קשר רואה הספרי בין פסוק יז לפסוק יח?
* מהי מסקנת רמב"ן - למי מופנה הציווי בפסוקים יח-כא – ליושבי הארץ או לגולים ממנה?

רמב"ן המשך:

וזו היא מצות יעקב אבינו לביתו ולכל אשר עמו בשעת ביאתם לארץ (בראשית לה, ב) 'הסירו את אלהי הנכר אשר בתוככם והטהרו'.

והשם לו לבדו נתכנו עלילות שמתה רחל בדרך בתחילת בואם בארץ (שם, יט), כי בזכותה לא מתה בחוצה לארץ, ובזכותו לא ישב בארץ עם שתי אחיות והיא הייתה הנישאת באיסור האחווה [נישואין לשתי אחיות]. ונראה שנתעברה מבנימין קודם בואם בשכם ולא נגע בה בארץ כלל, מפני העניין שהזכרנו.

* רמב"ן מזכיר שני אירועים מחיי יעקב אבינו , את הראשון יוזם יעקב מעצמו והשני הוא תוצר של השגחת ה'.
* אירוע אחד הוא בתחום עבודה זרה, והשני בתחום העריות. שני האיסורים נזכרים בפרק כה ועל שניהם מזהירה התורה שמא יתחייבו בגלות.
* מדוע נפטרה רחל? מדוע דווקא רחל?
* כניסת יעקב אבינו לארץ חייבה אותו בקיום מצוות ברמה גבוהה יותר מהדרך בה נתחייב לחיות מחוצה לה.

**להעמקה**: על חיוב האבות במצוות לפני מתן תורה, וההשלכה של הבנת החיוב במצוות על פרשה זו של מות רחל ראה בפירוש רמב"ן לבראשית כו ה.

## ארץ ישראל לא סובלת עוברי עבירה

הישיבה בארץ ישראל מחייבת את יושביה בהתנהגות מוסרית:

ידועים דבריו של רש"י בפתח פירושו לתורה (בראשית א, א), שהתורה בחרה לפתוח את דבריה בסיפור הבריאה ולא בפרטי המצוות,

על מנת לבסס את זכותו של עם-ישראל על ארץ ישראל:

רש"י, בראשית א, א:

שאם יאמרו אומות העולם לישראל לסטים אתם, שכבשתם ארצות שבעה גוים, הם אומרים להם כל הארץ של הקב"ה היא, הוא בראה ונתנה לאשר ישר בעיניו, ברצונו נתנה להם וברצונו נטלה מהם ונתנה לנו.

רמב"ן לומד מסיפוריה הראשונים של ספר בראשית רעיון הפוך מזה של רש"י;

לא את זכותו של עם ישראל על ארץ ישראל אלא את חובתו כלפיה:

רמב"ן בראשית א, א:

...כי התחילה התורה בבראשית ברא אלהים וספור כל ענין היצירה עד בריאת אדם, ושהמשילו במעשה ידיו וכל שת [נתת] תחת רגליו, וגן עדן שהוא מבחר המקומות הנבראים בעולם הזה נעשה מכון לשבתו [של האדם]. עד שגירש אותו חטאו משם, ואנשי דור המבול בחטאם גורשו מן העולם כולו, והצדיק בהם לבדו נמלט הוא ובניו, וזרעם חטאם גרם להם להפיצם במקומות ולזרותם בארצות, ותפשו להם המקומות למשפחותם בגוייהם כפי שנזדמן להם.

אם כן ראוי הוא, כאשר יוסיף הגוי לחטוא, שיאבד ממקומו ויבוא גוי אחר לרשת את ארצו, כי כן הוא משפט האלהים בארץ מעולם, וכל שכן עם המסופר בכתוב כי כנען מקולל ונמכר לעבד עולם (להלן ט, כז), ואינו ראוי שיירש מבחר מקומות היישוב, אבל יירשוה עבדי ה' זרע אוהבו, כענין שכתוב (תהלים קה, מד) 'ויתן להם ארצות גוים ועמל לאומים יירשו בעבור ישמרו חקיו ותורותיו ינצורו'. כלומר, שגירש משם מורדיו, והשכין בו עובדיו, שידעו כי בעבודתו ינחלוה, ואם יחטאו לו תקיא אותם הארץ, כאשר קאה את הגוי אשר לפניהם...

* רמב"ן מציין שלושה סיפורי "גירוש" המובאים בתחילת ספר בראשית
* מסקנת רמב"ן מהסיפורים בנוגע לדרך בה נוהג הקב"ה עם העמים החוטאים
* מה עם ישראל **התחייב** על מנת שיזכה לשכון בא"י?

לדעת רמב"ן, לסיפורי "הגירוש" בתחילת ספר בראשית יש מסר אחד, והוא, שהחוטא נענש בגירוש מאדמתו. חוקיות זו וודאי חלה גם בארץ ישראל שהיא "מבחר מקומות הישוב" בלשונו של רמב"ן. עמי כנען גורשו ממנה בשל חטאיהם וישראל תפסו את מקומם. אך אל להם לישראל להסיק מכך את זכותם על הארץ כדברי רש"י, אלא את חובתם לארץ: "שידעו כי בעבודתו ינחלוה, ואם יחטאו לו תקיא אותם הארץ, כאשר קאה את הגוי אשר לפניהם". עבודת ה' וציות למצוותיו היא הערובה היחידה לנחלת הארץ.

**להעמקה - סיפור סדום כדוגמא לטיבה של הארץ שאינה סובלת אנשי תועבות-**

רמב"ן בראשית יט, ה:

ודע, כי משפט סדום היה למעלת ארץ ישראל, כי היא מכלל נחלת ה' ואינה סובלת אנשי תועבות. וכאשר תקיא את הגוי כלו מפני תועבותם הקדימה וקאתה [והקיאה] את העם הזה שהיו רעים מכולם לשמים ולבריות. ושממו עליהם השמים והארץ והושחתה הארץ בלא רפואה לעולם, מפני שבעבור טובה נתגאו. וראה הקב"ה שיהיה לאות לבני מרי לישראל העתידים לירשה כאשר התרה בהן 'גפרית ומלח שרפה כל ארצה כמהפכת סדום ועמורה אדמה וצבויים אשר הפך ה' באפו ובחמתו' (דברים כט, כב).

כי יש באומות רעים וחטאים מאד ולא עשה בהם ככה, אבל למעלת הארץ הזאת היה הכל, כי שם היכל ה'. ועוד אני עתיד לבאר זה בסדר אחרי מות, אם יחייני הממית והמחיה.

"וראה הקב"ה שיהיה לאות לבני מרי" – מהי האות ומיהם "בני מרי"?

"יש באומות רעים וחטאים מאד ולא עשה בהם ככה" – מדוע?

שני ביטויים המביעים את ייחודה של ארץ ישראל.

עיינו שוב בפירוש לויקרא יח כה, היכן מתייחס שם הרמב"ן להקאת פושעי האומות?

בספר דברים פרק כט פסוק כב התקדים של מהפכת סדום ועמורה משמש אות אזהרה בעבור עם ישראל ("בני מרי") על העלול לקרות להם במקרה ויחטאו בבואם לארץ ישראל.

רמב"ן אינו תולה את העונש החמור והבלעדי של סדום ועמורה בחומרתם ובבלעדיותם של חטאיהם, אלא בכך שחטאם נעשה דווקא בארץ ישראל. חטא המתבצע בארץ שהיא "נחלת ה'" ובה מצוי "היכל ה'", מביא לכך שהארץ מקיאה את החוטאים ממנה. שוב מדגיש רמב"ן את הקשר בין ביצוע חטא בארץ ישראל לבין תוצאת ה'גירוש' מן הארץ.

## העלייה לארץ ישראל

העלייה לארץ כמצווה:

רמב"ן ראה בעליה לארץ מצות עשה החלה על כל יחיד בכל זמן גם בזמן הגלות:

**רמב"ן במדבר לג, נג**:

והורשתם את הארץ וישבתם בה כי לכם נתתי את הארץ לרשת אתה - על דעתי זו מצות עשה היא, יצווה אותם שישבו בארץ ויירשו אותה כי הוא נתנה להם, ולא ימאסו בנחלת ה'.

**להעמקה ולעיון נוסף** - השגות רמב"ן על ספר המצוות של הרמב"ם, מצוות עשה ד'.

עליית רמב"ן ארצה:

רמב"ן עצמו עלה לארץ בשנת 1267 לאחר שנאלץ לעזוב את ספרד בעקבות הוויכוח בברצלונה. בוויכוח זה נאלץ רמב"ן להגן על הדת היהודית מפני התקפותיהם של אנשי הכנסיה הנוצרית, המלך יעקב הראשון ונכבדי הכנסייה.

הדים לכך ניתן למצוא בדרשתו על דברי קהלת שנשא ערב עלייתו לארץ:

דרשת רמב"ן על דברי קהלת, עמ' רב- רג :

דרש הרב הגדול רבי משה בר' נחמן זצוק"ל במדינת גירונה בבית הכנסת כשנדר לאביר יעקב [כינוי לקב"ה] לעבור לארץ ישראל:

וזאת המעלה אשר לארץ ישראל היא המעוררת לאברהם אבינו ללכת לארץ כנען מעצמו… כי נתגלה מספר מורה הנבוכים שהזכיר הרב שמצא בספר אומת צבא, אברהם הנולד בכותא אמר שיש שם פועל זולתי השמש, ואמר כי המלך נתן אותו [את אברהם] בבית הסוהר בתוכחותיו עמהם, אחרי כן פחד המלך שישחית עליו מלכותו ויסירם מאמונתו, ולקח כל הונו ושלחו והשליכו מן הארץ...

* רמב"ן מסביר שאברהם אבינו הלך לארץ ישראל מעצמו – האם יש לכך בסיס בבראשית פרק י"א?
* רמב"ן מביא את דברי רמב"ם במורה נבוכים מהם עולה שהמלך גירש את אברהם מארצו
* שתי סיבות עולות מקטע זה לעלייה לא"י: מעלת הארץ וגירוש בידי השלטונות
* איך מהדהדת בקטע הזה הביוגרפיה של רמב"ן עצמו?

**להעמקה – הדרשה לראש השנה**

רמב"ן המשיך ליצור גם לאחר שעלה ארצה. היצירה הספרותית האחרונה הידועה לנו של רמב"ן היא דרשה שנשא בראש השנה בעכו, בשנת מותו 1274, גם אותה בחר לחתום בנושא מעלת הארץ:

**דרשה לראש השנה עמ' רמט-רנא:**

כיון שאמרנו שראש השנה יום דין לכל אדם וכולן נדונין בו,

**צריכין הכל** לשים הדבר על לבם ולשוב בתשובה, ולהתחרט על עונותם ופשעיהם, ולהרבות תפילה ותחנונים שימחול הקב"ה על לא הודע שלהם, שאין יום הכיפורים מכפר אלא על השבים, והתשובה חסד גדול על הבריות, אבל עונש גדול הוא להם, שבזמן שאדם חוטא עובר על רצון בוראו שעה אחת בשעת החטא, וכשהוא עומד ואינו שב בתשובה, עומד במרדו כל ימיו ואינו חושש לעשות רצון בוראו.

**וכל שכן ישראל** שמתפללין ומתודין ומלחשין בפיהם וצועקים בקולם חטאנו עוינו ופשענו, ואינן מניחין העונות כלל, שזה בודאי מרד גדול הוא ומוסיף על עצמו כעס וחרון אף. משל לליסטים ששולל את הדרכים ומלסטם את הבריות, והוא בא לפני המלך, אדוני מחול לי שהרגתי אנשיך ושללתי אנשי מדינותיך ולסטמתי דרכיך, ולמחר חוזר לרעות שעשה, שאין כל פיוסין שאמר למלך אלא ניאוצין ומיעוט כבודו ומוראו של מלך, ולכך אמר הכתוב רק אתכם ידעתי מכל משפחות האדמה על כן אפקד עליכם את כל עונותיכם, אמר הקב"ה גליתי לכם דין יום הכיפורים והודעתי לכם שאני מכפר בו לשבים, וספרתי לכם כל טכסיסין של יום בתענית ובתפילה וקרבנות, ולא חששתם לדברי לשוב כלל, נמצא הרי זה מרד גמור. נמצא קרובן של ישראל אצל הקב"ה הוא הגורם רחוקם.

**וכל שכן** **הזוכים** **לישב לפני הקב"ה בארצו** שהם כמו רואי פני המלך, ואם הזהירם בכבודו טוב להם ואשריהם, ואם ממרים בו אוי להם יותר מכל הבריות שהם עושין מלחמה ומכעיסין את המלך בפלטרין שלו, ומוציאן מן הפלטרין כמו שאומר הכתוב העם המכעיסים אותי על פני תמיד, ואמר לא ישבו בארץ ה'.

... וזה מה שהוציאני מארצי וטלטלני ממקומי, עזבתי את ביתי, נטשי את נחלתי, נעשיתי כעורב על בני, אכזרי על בנותי, לפי שרצוני להיות טלטול נשמתי בחיק אמי.

מדבריו האחרונים ניכר רצונו של רמב"ן למות ולהיקבר בארץ ישראל.

להעמקה - ארץ ישראל מצפה לבניה שישובו מן הגלות

לדברי רמב"ן בפירושו לפרשת התוכחה בספר ויקרא, גם הארץ ממלאת את תפקידה באמונה ומצפה לעם ישראל ולא נותנת כוחה לעם זר. הוא מוצא בשורת נחמה תיאור התוכחה:

**ויקרא פרק כו**

לא וְנָתַתִּי אֶת עָרֵיכֶם חָרְבָּה וַהֲשִׁמּוֹתִי אֶת מִקְדְּשֵׁיכֶם וְלֹא אָרִיחַ בְּרֵיחַ נִיחֹחֲכֶם: לב וַהֲשִׁמֹּתִי אֲנִי אֶת הָאָרֶץ וְשָׁמְמוּ עָלֶיהָ אֹיְבֵיכֶם הַיֹּשְׁבִים בָּהּ: לג וְאֶתְכֶם אֱזָרֶה בַגּוֹיִם וַהֲרִיקֹתִי אַחֲרֵיכֶם חָרֶב וְהָיְתָה אַרְצְכֶם שְׁמָמָה וְעָרֵיכֶם יִהְיוּ חָרְבָּה: לד אָז תִּרְצֶה הָאָרֶץ אֶת שַׁבְּתֹתֶיהָ כֹּל יְמֵי הֳשַּׁמָּה וְאַתֶּם בְּאֶרֶץ אֹיְבֵיכֶם אָז תִּשְׁבַּת הָאָרֶץ וְהִרְצָת אֶת שַׁבְּתֹתֶיהָ: לה כָּל יְמֵי הָשַּׁמָּה תִּשְׁבֹּת אֵת אֲשֶׁר לֹא שָׁבְתָה בְּשַׁבְּתֹתֵיכֶם בְּשִׁבְתְּכֶם עָלֶיהָ:

**רמב"ן ויקרא כו, טז:**

וכן מה שאמר בכאן (בפסוק לב) 'ושממו עליה אויביכם', היא בשורה טובה מבשרת בכל הגליות, שאין ארצנו מקבלת את אויבינו, וגם זו ראיה גדולה והבטחה לנו, כי לא תמצא בכל הישוב ארץ אשר היא טובה ורחבה ואשר היתה נושבת מעולם והיא חרבה כמוה, כי מאז יצאנו ממנה לא קבלה אומה ולשון, וכולם משתדלים להושיבה ואין לאל ידם.

* הבסיס בכתוב בויקרא כו לדברי רמב"ן
* הארץ נתפסת לפי פירוש רמב"ן כיישות פעילה, המגיבה מעצמה ולא כישות פסיבית.